《送杨学谕还浦江》
元代·金涓

萍迹相逢又一年，小楼情味共凄然。半窗灯影看书坐，四壁秋声听雨眠。

浦汭暮云迷去雁，樵溪春水忆归船。重游莫负华山约，须趁梅花早著鞭。

作者简介：金涓(1306—1382)，字德原，义乌人。尝受经于许谦，又学文章于黄溍。尝为虞集、柳贯所知，交荐于朝，皆辞不赴。明初，州郡辟召，亦坚拒不起，教授乡里以终。